विस चुनावों बाद खुदरा क्षेत्र में एफडीआई : पीएम  
प्रधानमंत्री ने कहा कि उनकी सरकार विधानसभा चुनावों के बाद बहु ब्रांड खुदरा क्षेत्र में एफडीआई पर विभिन्न राजनीतिक पार्टियों से विचार-विमर्श करेगी।
प्रधानमंत्री मनमोहन सिंह ने शनिवार को कहा कि उनकी सरकार अगले साल विभिन्न राज्यों में विधानसभा चुनावों के बाद बहु ब्रांड खुदरा क्षेत्र में प्रत्यक्ष विदेशी निवेश (एफडीआई) के फैसले के कार्यान्वयन पर विभिन्न राजनीतिक पार्टियों से विचार-विमर्श करेगी। उन्होंने कहा, "हमें व्यापक सहमति बनानी होगी और हम उसके लिए कार्य करेंगे। मुझे आशा है कि विभिन्न राज्यों में आगामी विधानसभा चुनाव सम्पन्न होने के बाद सभी पार्टियां एक साथ बैठ सकती हैं। उसके बाद हम फिलहाल टाले गए इस फैसले के कार्यान्वयन की सम्भावना तलाश सकेंगे।"  प्रधानमंत्री ने ये बातें विशेष विमान में संवाददाताओं से बातचीत में कहीं। वह रूस के राष्ट्रपति दमित्री मेदवेदेव के साथ द्विपक्षीय शिखर सम्मेलन के बाद वापस वतन लौट रहे थे।